ΓΡΑΠΤΗ ΕΡΩΤΗΣΗ E-1369/98 υποβολή: Hartmut Nassauer (PPE) προς την Επιτροπή (7 Μαΐου 1998)

Θέμα: Χορήγηση οικονομικής βοήθειας στο πλαίσιο του προγράμματος Raphaλl 1997

Η χορήγηση κονδυλίων στο πλαίσιο του προγράμματος Ραφαέλ 1997 γεννά τα παρακάτω ερωτήματα:

Με ποιά διαδικασία καθορίζεται η χορήγηση κονδυλίων στο πλαίσιο του προγράμματος Ραφαέλ 1997;

Ποιός αποφασίζει για το αν ένα προγράμμα είναι επιλέξιμο για χρηματοδότηση;

Ποιά είναι η σύνθεση της επιτροπής Raphaλl;

Ποιά είναι η σύνθεση της ομάδας ανεξάρτητων διεθνών εμπειρογνωμόνων;

Βάσει ποιών κριτηρίων επιλέγονται τα μέλη αυτής της ομάδας;

Βάσει ποιών κριτηρίων λαμβάνει αποφάσεις η ομάδα εμπειρογνωμόνων;

Βάσει ποιού σκεπτικού αποφασίζει η επιτροπή Raphaλl;

Σύμφωνα με ποιά κριτήρια θα επιλεγούν τα προγράμματα που είναι δυνατό να χρηματοδοτηθούν;

Ποιός προϋπολογισμός καλύπτει το πρόγραμμα Raphaλl;

Πόσοι υποψήφιοι ζητούν στήριξη μέσω αυτού του προγράμματος;

Πόσα προγράμματα θα τύχουν εν τέλει οικονομικής στήριξης;

Πώς κατανέμονται ανά κράτη τα χρηματοδοτούμενα προγράμματα;

Απάντηση του κ. Oreja εξ ονόματος της Επιτροπής (17 Ιουνίου 1998)

Οι αιτήσεις χρηματοδότησης δυνάμει του προγράμματος Raphael πρέπει να υποβάλλονται εντός του πλαισίου της ετήσιας πρόσκλησης για την υποβολή προτάσεων που δημοσιεύεται στην Επίσημη Εφημερίδα ((ΕΕ C 219 της 18.7.1997, ΕΕ C 97 της 31.3.1998. )).

Τα κριτήρια επιλεξιμότητας του προγράμματος απορρέουν άμεσα από την απόφαση αριθ. 2228/97/ΕΚ του Κοινοβουλίου και του Συμβουλίου της 13ης Οκτωβρίου 1997 για τη θέσπιση κοινοτικού προγράμματος δράσης στον τομέα της πολιτιστικής κληρονομιάς - πρόγραμμα Raphael ((ΕΕ L 305 της 18.11.1997. )). Tα υποβαλλόμενα σχέδια εξετάζονται από ομάδα ανεξάρτητων εμπειρογνωμόνων υπό το πρίσμα των κριτηρίων αυτών. Με βάση την άποψη της ομάδας εμπειρογνωμόνων η Επιτροπή καταρτίζει κατάλογο των σχεδίων που γίνονται δεκτά προς κοινοτική ενίσχυση, και ο κατάλογος υποβάλλεται στη συνέχεια στην επιτροπή Raphael σύμφωνα με το άρθρο 7 της προαναφερομένης απόφασης.

Σύμφωνα με το άρθρο 7 παράγραφος 2 της προαναφερομένης απόφασης, η επιτροπή αποτελείται από δύο αντιπροσώπους ανά κράτος μέλος που ορίζονται από το κάθε κράτος, και προεδρεύεται από ένα αντιπρόσωπο της Επιτροπής.

Κατά το 1997 η ομάδα των εμπειρογνωμόνων αποτελείτο από 38 άτομα (35 προερχόμενα από κράτη μέλη και 3 από χώρες του Ευρωπαϊκού Οικονομικού Χώρου - ΕΟΧ), κατανεμημένα σε 5 επί μέρους ομάδες ώστε να αντιστοιχούν στις διάφορες ενέργειες της προκήρυξης. Οι εμπειρογνώμονες επιλέγονται από την Επιτροπή βάσει καταλόγων που διαβιβάζουν τα κράτη μέλη και σε συνάρτηση με την φήμη τους και τον τομέα αρμοδιοτήτων τους. Η ομάδα προβαίνει σε εξέταση και ταξινόμηση των σχεδίων βάσει των κριτηρίων επιλεξιμότητας που καθορίζονται στην πρόσκληση για την υποβολή προτάσεων.

Η επιτροπή διατυπώνει τη γνώμη της επί του καταλόγου των σχεδίων που διαβιβάζει η Επιτροπή σύμφωνα με το άρθρο 7 παράγραφος 3 της απόφασης αριθ. 2228/97/ΕΚ.

Για το 1997, τα σχέδια έπρεπε να ανταποκρίνονται στα ακόλουθα γενικά κριτήρια: να έχουν ευρωπαϊκή διάσταση, να προβάλλουν την κοινή ευρωπαϊκή πολιτιστική κληρονομιά, να ενθαρρύνουν μια πολυτομεακή προσέγγιση της προβολής και της πρόσβασης στην πολιτιστική κληρονομιά με την ενθάρρυνση ενεργούς συνεργασίας των επαγγελματιών, να ευνοούν την πρόσβαση στην κληρονομιά, τη γνωριμία της με το κοινό και την ευαισθητοποίηση του κοινού. Εξάλλου, για κάθε μια από τις δράσεις που περιελάμβανε η προκήρυξη ίσχυαν ειδικά κριτήρια.

Στο πρόγραμμα Raphael έχουν εγγραφεί κονδύλια χρηματοδότησης ύψους 30 εκατ. ECU για την περίοδο από 1.1.1997 έως 31.12.2000, με τη δυνατότητα αναθεώρησης των κονδυλίων στο μέσο της περιόδου. Στον προϋπολογισμό του 1998 το ποσό που διατίθεται στο εν λόγω πρόγραμμα ανέρχεται σε 10,6 εκατ. ΕCU. Κατά το 1997 υποβλήθηκαν 841 φάκελοι στο πλαίσιο της πρόσκλησης για την υποβολή προτάσεων και 92 σχέδια έτυχαν κοινοτικής ενίσχυσης.

Επειδή βασική αρχή του προγράμματος είναι, για κάθε σχέδιο, η συνεργασία μεταξύ φορέων πολλών κρατών μελών, δεν είναι δυνατή η κατανομή των εγκριθέντων σχεδίων ανά κράτος.